ประกันไทยไม่ตื่นเสรีอาเซียน
เผยใหญ่สุดถ้าไม่นับสิงคโปร์ขอจัดการจ่ายสินไหมน้ำท่วม
7 ก.พ. 2555

เผยใหญ่สุดถ้าไม่นับสิงคโปร์ขอจัดการจ่ายสินไหมน้ำท่วม
ประกันไทยไม่ตื่นเปิดเสรีอาเซียนปี 2558 มีเวลาอีก 78 ปี ขอเร่งทำเรื่องจ่ายสินไหมน้ำท่วมก่อน
นายอานนท์ โอภาสพิมลธรรม ผู้อำนวยการใหญ่และประธานเจ้าหน้าที่ฝ่ายปฏิบัติการ บริษัท ไทยรับประกันภัยต่อ หรือไทยรี กล่าวว่า การเปิดเสรีอาเซียนหรือประชาคมเศรษฐกิจอาเซียน (เออีซี) ในปี 2558 แต่ธุรกิจประกันภัยไทยไม่ได้เปิดพร้อมกับธุรกิจบริการอื่นๆ ยังมีเวลาเตรียมตัวอีก 78 ปี ซึ่งปีนี้บริษัทประกันภัยคงยังไม่มีการคิดเรื่องนี้ เนื่องจากต้องทำเรื่องการบริการค่าสินไหมทดแทนจากน้ำท่วมใหญ่ที่เกิดขึ้นเมื่อปลายปี 2554
“ปีนี้ทั้งปีต้องใช้ทรัพยากรในการเคลมน้ำท่วม จะมีกี่บริษัทที่คิดเรื่องนี้ เพราะเรายังมีเวลาเตรียมตัว 78 ปี” นายอานนท์ กล่าว
นายอานนท์ กล่าวว่า สิ่งที่มาเร็วที่สุดของภาคประกันภัย คือ การเรียนรู้เรื่องภัยธรรมชาติ ซึ่งประเทศอื่นๆ เช่น อินโดนีเซีย ฟิลิปปินส์ เวียดนาม ซึ่งมีภัยธรรมชาติมีแผนบริหารจัดการน้ำมาก่อนประเทศไทย แต่ไทยกำลังจะมีแผนบริหารจัดการน้ำออกมา และมีการจัดตั้งกองทุนส่งเสริมการประกันภัยแล้ว
อย่างไรก็ตาม หากเปรียบเทียบธุรกิจประกันภัยไทยกับอาเซียน โดยไม่นับรวมประเทศสิงคโปร์ ไทยถือเป็นยักษ์ใหญ่ในอาเซียน และบริษัทที่ใหญ่ที่สุดของไทยก็มีขนาดใหญ่ที่สุดในอาเซียนด้วย และที่ผ่านมามีบริษัทประกันภัยรายใหญ่ของอาเซียนเข้ามาทำธุรกิจประกันภัยในไทย แต่ขนาดของธุรกิจไม่ได้เติบโตมาก
นอกจากนี้ ไทยจะมีจุดแข็งเรื่องการให้บริการ ซึ่งควรที่จะมีความร่วมมือกันในการแข่งขัน ด้วยการรวมตัวกันนำจุดแข็งและเงินกองทุนมารวมกันแล้วออกไปแข่งขันในประเทศอื่นๆ จะเป็นการสร้างโอกาสได้มากกว่าแยกกันไป
ขณะที่ราคาเบี้ยประกันภัยในประเทศไทยอยู่ในระดับที่ต่ำเมื่อเทียบกับประเทศในอาเซียน เช่น มาเลเซีย การที่ต่างประเทศเข้ามาแข่งขันในไทยแล้วขายประกันภัยในราคาแพงคงอยู่ไม่ได้ 
“บ้านเราเบี้ยประกันภัยต่ำกว่าที่ควรจะเป็น เช่น ภัยธรรมชาติอย่างสึนามิ สมัยก่อนเราแถมฟรี แต่หลังจากเกิดสึนามิ ก็มีการขึ้นเบี้ย รวมถึงน้ำท่วมครั้งนี้ สมัยก่อนราคาถูกมาก หลังจากน้ำท่วมใหญ่ราคาเพิ่มขึ้นเท่าตัว สัดส่วนการเพิ่มขึ้นสูง แต่วงเงินถือว่าต่ำเมื่อเทียบกับประเทศอื่นๆ ที่มีภัยธรรมชาติ” นายอานนท์ กล่าว